
[bookmark: _Toc403759190][bookmark: _Toc239076576]JOHDANTO
Tapanilan Erä Karate ry on voittoa tavoittelematon yhdistys, joka on perustettu vuonna 2018 toteuttamaan Tapanilan Erä ry Karatejaoksen toimintaa. Tapanilan Erä Karate ry:n tarkoituksena on edistää karaten harrastusta pääkaupunkiseudun alueella, kehittää lajia Suomessa, valmentaa kilpailemisesta kiinnostuneita jäseniään ottamaan osaa kansallisiin ja kansainvälisiin kilpailuihin sekä kannustamaan jäseniään kouluttautumaan liikunnan ja urheilun ammattilaisiksi heidän mielenkiintonsa mukaan. Haluamme tarjota jäsenillemme liikunnan iloa ja ohjata aktiiviseen elämäntapaan jokaista seuran jäsentä. 

Tämä asiakirja tarkastelee seuran toimintamalleja sukupuolivähemmistöihin sekä liikuntarajoitteisiin kuuluvien ja ulkomaalaistaustaisten henkilöiden kannalta, kartoittaa osallistumisen esteitä sekä luo mahdollisuuden tarkastella toiminnan kehittämistä siten, että osallistuminen seuran toimintaan olisi jatkossakin jokaiselle mahdollista. Toimenpiteitä eri erityisryhmien kohdalla on yhdistyksessä jo tehty ja ne ovat osa yhdistyksen normaalia toimintaa.

Tapanilan Erä Karate ry:n seuratoiminta on monipuolista harraste- ja kilpakaratetoimintaa. Seuran asiakkaina ovat ensisijaisesti seuran jäsenet. Tarjoamme jäsenillemme turvallisen ja monipuolisen karateharjoittelun sekä karatea tukevan oheisharjoittelun. Näin toimien pyrimme edistämään liikunnallista elämäntapaa. Harrastajamme koostuvat lapsista, nuorista, nuorista aikuisista ja varttuneemmista aikuisista ja senioreista, jotka voivat harjoitella karatea seurassamme omista lähtökohdistaan ja määritellä mitä eri karaten osa-alueita kukin haluaa harrastaa kokematta kiusaamista, häirintää tai syrjintää. Kaikki jäsenet huomioidaan tasavertaisesti ja heitä kannustetaan taitotasosta riippumatta. Kaikkia jäseniä kannustetaan tasavertaisesti osallistumaan erilaisiin tapahtumiin kuten leireille, kilpailuihin ja koulutuksiin. Kaikilla on mahdollisuus harrastaa ilman kilpailullisia tavoitteita. Seuralla on määritelty ja kuvattu harrastaja- ja kilpailijapolku. Seura on sitoutunut Karateliiton jäsenseurana noudattamaan yhdenvertaisuusperiaatteita sekä kansainvälisiä antidoping- ja ottelumanipulaatiosääntöjä.

Tätä asiakirjaa tarkastellaan ja sitä päivitetään tarpeen mukaan.
[bookmark: _Toc239076577]sukupuolivähemmistöihin kuuluvien henkilöiden tavoittaminen
[bookmark: _Toc239076578]  Osallistumisen esteet
Sukupuolivähemmistöihin kuuluvien henkilöiden osallistumisen esteet ovat sangen samankaltaisia kuin niihin kuulumattomienkin. Liikunnan maailmassa sateenkaarevuus on edelleen monin tavoin näkymätöntä, vaikka kaikissa lajeissa sateenkaarevia harrastajia on. Sukupuolivähemmistöihin kuuluvien osallistumiselle esteitä karatessa voivat olla

· kanssaharrastajien ja ohjaajien asenteet ja käytös
· tiedonpuute
· toimintatilat
· lajikulttuuri ja siihen liittyvät vanhentuneet tavat


[bookmark: _Toc239076579]  Toimenpiteet osallistumisen mahdollistamiseksi sekä toimien edistäminen arjessa

Tapanilan Erä Karate ry:ssä tehdyt toimenpiteet ja niiden ylläpitäminen arjessa on jokaisen harrastajan ansiota, oikeus ja velvollisuus. 

· kanssaharrastajien ja ohjaajien asenteet ja käytös, lajikulttuuriin liittyvät uskomukset -> hyväksymme jokaisen harjoittelijan omana itsenään. Vältämme sukupuolittavien termien käyttöä, emme jaa harrastajia miehiin ja naisiin tai kommentoi kenenkään ulkonäköä, poliittista tai uskonnollista vakaumusta. Harjoitusten aikana voimme kertoa, mikäli jokin harjoiteltava tekniikka erityisesti vaikuttaa fyysiseen ominaisuuteen ihmisen biologisessa rakenteessa; ohjaajan vastuulla on kertoa fysiologiaan liittyvät asiat neutraalisti ja henkilöimättä. Pyrimme hälventämään ennakkoluuloja maskuliinisesta kamppailulajista tuomalla esille eri jäsentemme onnistumisia ja viestimällä aktiivisesti kaikista ryhmistä siten, että yhdistyksen viestinnästä voi päätellä karaten sopivan kaikille. Yhdistys kouluttaa ohjaajiaan myös sateenkaarevien harrastajien kohtaamiseen tarvittaessa – tämä on osa ihmisten kohtaamista ohjaajan roolissa. 

· tiedonpuute -> pyrimme viestimään selkeästi ilman viittauksia sukupuoleen tai seksuaaliseen suuntautumiseen. Kerromme toiminnastamme avoimesti ja asiallisesti. Uskallamme myös kysyä harrastajilta tarpeen mukaan, onko jotakin, mitä voimme tehdä tai miten kommunikoimme loukkaamatta ketään. Muistamme, että sukupuolivähemmistöön kuuluminen on yksityisyyden suojan piiriin kuuluva tieto, ja harrastajan oma valinta on, haluaako hän sen kertoa. Tiedotamme myös kiusaamisen ja häirinnän ehkäisystä aktiivisesti kaikkia jäseniämme toimintakausittain, ja ohjeet häirintätilanteissa toimimiseen ovat nähtävillä toimintatilassamme. 

· toimintatilat -> meillä on turvallinen tila ja wc, jossa vaatteet voi vaihtaa häiriöttä, mikäli perinteiset miesten ja naisten pukuhuoneet tuntuvat itselle sopimattomilta. Peseytymismahdollisuus löytyy tällä hetkellä vain miesten ja naisten pukuhuoneista; tilat ovat vanhat, eikä suihkuja ole mahdollista rakentaa lisää, mutta tarpeen mukaan järjestämme suihkumahdollisuuden yksityisesti jommankumman sukupuolen mukaisessa pukuhuoneessa. Pukuhuoneiden suihkukopit on osittain päällystetty himmentävällä muovilla, joka peittää osan koppien näkyvyydestä. Vuosittain järjestämme avoimien ovien illan harjoitustilassamme ja tiloihin on mahdollisuus näin myös tutustua ennen harjoittelun aloittamista seurassamme.

[bookmark: _Toc239076580]ULKOMAALAISTAUSTAISTEN HENKILÖIDEN TAVOITTAMINEN
[bookmark: _Toc239076581]Osallistumisen esteet
Suomalainen harrastuskulttuuri juontaa juurensa 1800-luvulle. Tällöin saavutettu autonomia ja kansallinen identiteetti alkoi kehittyä; tätä voidaan pitää alkuna suomalaiselle harrastamisen kulttuurille. Monessa muussa maassa harrastamisen malli on erilainen; tämä osaltaan vaikuttaa siihen, millaisia esteitä nykyaikaiseen yhdistystoimintaan osallistumiseen ja harrastamiseen voi olla. 

Ulkomaalaistaustaisten henkilöiden osallistumisen esteitä karateharrastukseen voi olla useita; näistä Tapanilan Erä Karate ry:ssä on tunnistettu 
· harrastamisen mallin puuttuminen
· erilainen sukupuolirooliajattelu
· lapsiperheiden vanhempien asenteet kamppailulajeja kohtaan
· taloustilanne
· tiedonpuute
· kielitaito
[bookmark: _Toc239076582]Toimenpiteet osallistumisen mahdollistamiseksi sekä toimien edistäminen arjessa

Edellä mainittuja tunnistettuja osallistumisen esteitä pyritään vähentämään ja            poistamaan 
· harrastamisen mallin puuttuminen -> suomalaisesta harrastamisen mallista kertomalla esimerkiksi koulujen vanhempainilloissa, uusien kaupunkilaisten tervetulopäivillä sekä kaupunkilaisia kokoavissa tapahtumissa

· ulkomaalaistaustaisten henkilöiden ja perheiden sukupuolirooliajattelu ja asenteet kamppailulajeja kohtaan -> tiedottaminen tasa-arvoisista harrastusryhmistä, harrastuksen aloittamisesta, karaten ja kamppailulajien lajiesittelyt, lajista ja sen monista mahdollisuuksista kertominen eri tilaisuuksissa ja yhdistyksen omassa viestinnässä. Muistutamme myös kausittain jäseniämme heidän esimerkistään; esimerkiksi toimintaamme osallistuvat juniorijäsenemme levittävät tietoa toiminnastamme omille ystävilleen päivittäisessä kanssakäymisessään ja toimivat näin esimerkkinä ja tietopankkina oman ikäisilleen. 

· taloustilanne -> yhdistys tiedottaa aktiivisesti Karatekummi-rahastosta julkisesti omissa somekanavissaan, nettisivuilla sekä omalla salilla ja jakaa mainosta myös yhteistyöverkostoilleen. Rahaston tavoitteena on mahdollistaa harrastamista mahdollisimman monelle alle 21-vuotiaalle, jolla muuten ei olisi taloudellista mahdollisuutta harrastukseen. 

· tiedonpuute –> lajiesittelyt ja avoimien ovien päivä, aktiivinen viestintä, yhteistyöverkostoille lajista ja yhdistyksen mahdollisuuksista kertominen

· kielitaito -> yhdistys käyttää markkinoinnissa, lajiesittelyissä sekä kaikissa kohtaamisissaan helposti ymmärrettävää suomen kieltä; ryhmiä ohjataan mahdollisuuksien mukaan ruotsiksi ja englanniksi, ja omia tulkkeja on mahdollista tuoda mukaan harjoituksiin ennalta sovitusti, mikäli harrastaja kokee että ei pärjää ohjauskielellä


Näitä toimintatapoja on tarkasteltu viimeksi vuonna 2026. Yhdistyksen hallitus on sitoutunut noudattamaan toimenpiteitä, ja niistä tiedottaminen on jokaisen yhdistyksen työntekijän ja hallituksen jäsenen vastuulla. Toimenpiteistä ja mahdollisuuksista kerrotaan vapaaehtoisille ohjaajille ohjaajakoulutuksissa. Jäseniä informoidaan toimintakausittain yhdistyksen mahdollisuuksista, ja heidän toivotaan välittävän tietoa omille läheisilleen ja kontakteilleen mikäli harrastustoiminta tulee jäsenten arjessa puheeksi. 

[bookmark: _Toc239076583]TOIMINTARAJOITTEISTEN HENKILÖIDEN TAVOITTAMINEN
[bookmark: _Toc239076584]Osallistumisen esteet
Toimintarajoitteisilla henkilöillä tarkoitetaan tässä yhteydessä henkilöitä, joiden fyysinen, psyykkinen tai sosiaalinen toimintakyky on rajoittunut ja rajoittuma vaikuttaa arkielämään ja/tai harrastamiseen. Toimintarajoite voi olla fyysinen, psyykkinen tai sosiaalinen. Käsittelemme kuitenkin toimintarajoitteisia henkilöitä tässä ohjeistuksessa yhtenä ryhmänä. 

Toimintarajoitteisten henkilöiden osallistumisen esteinä on yhdistyksessä tunnistettu
· toimintatilat ja niiden esteellisyys/esteettömyys
· lajiin ja lajikulttuuriin liittyvät vaatimukset ja säännöt
· kanssaharrastajien asenteet ja käytös
· ryhmätoiminta ja ryhmien koko
· ohjaajien osaaminen ja määrä suhteessa ryhmien kokoon


[bookmark: _Toc239076585]Toimenpiteet osallistumisen mahdollistamiseksi sekä toimien edistäminen arjessa

  Osallistumisen mahdollistamiseksi tehdyt toimenpiteet 
· esteettömyys toimintatilassa -> kynnykset ovat matalia, ja apuvälineitä käyttävien on mahdollista tulla sisälle; tatamimatto, jolla harjoitukset toteutetaan, ei kuitenkaan kestä säännöllistä apuvälineistä aiheutuvaa kulumista, joten tatamille ei esimerkiksi kävelykepin kanssa voi tulla. Mikäli osallistuja käyttää pyörätuolia, voi tatamilla harjoitella sisäpyörätuolilla tai pyörätuolissa tulee olla rengassuojat. Tarvittaessa ohjaajat auttavat tuoleille istumaan, harjoitustilan reunoilla on istuinpaikkoja apuvälineitä käyttäville ja kulkuoven välittömään läheisyyteen on mahdollista tuoda tuoleja. 

· lajiin ja lajikulttuuriin liittyvät vaatimukset ja säännöt -> yhdistys pyrkii tiedottamisella ja tasapuolisella kohtelulla varmistamaan, että lajia voi harrastaa yhdistyksen järjestämissä harjoituksissa. Erityistä tukea tarvitseville nuorille on oma harrastusryhmänsä, jossa ohjaajaresurssi on tarkistettu vastaamaan harrastajien tarpeita ja johon voi ottaa oman avustajan mukaan. Aikuisten puolella ryhmälle ei ole vielä ollut tarvetta; tilannetta tarkistetaan kysynnän mukaan. Yhdistys kouluttaa tarvittaessa ohjaajia erityisryhmien kanssa toimimiseen. 

· kanssaharrastajien asenteet ja käytös -> yhdistyksellä on kirjallinen kiusaamisen ja häirinnän vastainen protokolla, jota noudatetaan. Tiedotamme tästä ja jaamme kirjallisen esitteen aiheesta kausittain kaikissa harrastusryhmissä. Kiusaamisen ja häirinnän vastainen protokolla on myös ohjaajien opas-muodossa, ja toimintamallia jalkautetaan ohjaajakoulutuksissa toimintakausittain.

· ryhmien koko -> Seuralla on tarjota soveltavan karaten pienryhmäharjoittelumuoto. Mikäli harrastajalla on haasteita isossa ryhmässä harjoittelussa, yhdistys keskustelee harrastajan tai tämän läheisten kanssa aiheesta ja pyrkii löytämään sopivan tavan osallistua. Erityisesti junioriryhmissä käydään tarpeen mukaan aktiivista vuoropuhelua vanhempien kanssa ryhmien soveltuvuudesta yksilöille. 

· ohjaajien määrä suhteessa ryhmien kokoon ja ohjaajien osaaminen -> Soveltavan karaten pienryhmässä on vain aikuisohjaajia ohjaamassa. Pääsääntöisesti ohjaajia on 2-3 läsnä harjoituskerralla. Muissa ryhmässä on aina paikalla vähintään yksi 18 vuotta täyttänyt ohjaaja; ryhmästä riippuen ohjaajia on 1-4 per ryhmä paikalla. Aikuisharrastajien ryhmissä ohjaajia tarvitaan minimissään yksi, junioriryhmissä ohjaajaresurssia on jaettu harjoituksittain vastuuohjaajaan ja apuohjaajiin, jotka huolehtivat harjoituksen sujuvuudesta. Kaikkien ohjaajien vastuulla on kaikkien harrastajien huomioiminen ja palautteen antaminen sekä harjoitustapahtumaan osallistuminen. Ohjaajaresurssia tarkistetaan toimintakausittain, kun kulloisenkin ikä- ja tasoryhmän osallistujamäärät ovat tarkentuneet. 

Yhdistys on sitoutunut kouluttamaan ohjaajiaan toimintakausittain, ja lisäksi järjestetään säännöllistä ensiapukoulutusta sekä muuta toimintakoulutusta tarpeen mukaan. Ohjaajat eivät kuitenkaan kaikki ole sosiaali- ja terveydenhuollon ammattilaisia, vaan vapaaehtoisia liikunnan parissa toimivia yksityishenkilöitä. Haastavien tai erityistä tukea vaativien harrastajien ohjaaminen ja mahdolliset näistä aiheutuvat tilanteet käsitellään yhdistyksen lajipäällikön kanssa ja tarvittaessa ohjataan heille paremmin sopiviin ryhmiin. 

Yhdistyksen hallitus on sitoutunut noudattamaan yllämainittuja toimia yhdistyksen arjessa. Toimintarajoitteisten henkilöiden osallistumista pyritään mahdollistamaan tulevaisuudessakin kouluttamalla ohjaajia tarpeen mukaan, jakamalla tietoa soveltavasta karateryhmästä sekä tekemällä aktiivista yhteistyötä eri erityisryhmien parissa toimivien yhdistysten ja liittojen kanssa, kaupungin lisäksi. 
	VAHVISTETTU 18.9.2026

